El tram de la Línia 2 de metro entre Paterna i Llíria entra en servei el 24 de desembre
20 de desembre de 2024

Ferrocarrils de la Generalitat Valenciana (FGV) ha anunciat que el tram que uneix les estacions de Paterna i Llíria, pertanyent a la Línia 2 de Metrovalencia, entrarà en servei de nou el pròxim 24 de desembre. Cal recordar que el servei es prestarà amb l'horari corresponent al d'un dissabte, amb algunes millores en avançar l'hora d'obertura i que, inicialment no es contempla servei nocturn. Donades les circumstàncies excepcionals de la reobertura, no estarà permés l'accés de patinets elèctrics i bicicletes temporalment.

La posada en marxa d'aquest tram d'uns 20 quilòmetres permet donar servei de nou a les parades de l'Eliana, per la qual cosa els autobusos llançadora alternatius a Metrovalencia deixaran de prestar servei.

Recordem que aquest tram no va poder entrar en funcionament el passat 3 de desembre, com la resta de línies, a causa dels treballs i proves tècniques que es realitzen en la zona del polígon industrial Fuente del Jarro. Actualment, FGV està ultimant les obres de la construcció del nou baixador de Font del Barranc i la duplicació de via que permetrà augmentar la freqüència de pas cada 12 minuts.

Característiques del projecte

Els treballs es concreten fonamentalment en la duplicació d'1,55 quilòmetres del tram de via existent, des de l'actual baixador de Fuente del Jarro fins als voltants de l'autovia A-7, i la construcció del nou baixador de Font del Barranc per a donar més i millor servei al polígon industrial. L'actuació compta amb un pressupost de prop de set milions d'euros i és finançada per Fons Europeus.

La nova parada se situa a uns 800 metres de l'actual en direcció a Llíria i inclou accessos, pas entre andanes, rampes, escales i tancaments, així com la instal·lació de tots els equipaments i instal·lacions no ferroviàries auxiliars.

Al costat del nou baixador, s'han condicionat dues zones d'aparcament per a uns 50 vehicles. Com a part d'aquest projecte s'ha incorporat també un pas inferior per als vianants adossat al nou baixador com a pas d'encreuament entre andanes per als usuaris. Aquest pas inferior estarà habilitat per a facilitar l'accés, per als vianants i amb bicicleta, des de tots dos costats del polígon industrial.